 Na BENSON MATHEKA JOTO la siasa linapoendelea kupanda nchini, Wakenya wanatazama kuona iwapo juhudi za Mkurugenzi wa Mashtaka ya Umma (DPP) Noordin Haji kukabili wachochezi zitafanya kazi. Tangu Jumapili, Bw Haji ameagiza wanasiasa wanne kuchunguzwa kwa madai ya kutoa matamshi ya uchochezi. Tayari Seneta wa Meru, Mithika Linturi ameshtakiwa kwa matamshi aliyotoa kwenye mkutano uliohudhuriwa na Naibu William Ruto mjini Eldoret aliowataka wakazi wa Kaunti ya Uasin Gishu kutowapigia kura wasiounga mkono chama cha United Democratic Alliance UDA. Jumanne, Mbunge wa Kitutu Chache Kusini, Richard Onyonka alijiwasilishwa kwa maafisa wa Idara ya Kuchunguza Uhalifu (DCI) baada ya video aliyodaiwa kumuonya Dkt Ruto kutokanyaga Kisii kusambazwa mtandaoni. Bw Haji, ambaye anaonekana kuendeleza juhudi za kukabiliana na matamshi ya uchochezi pekee yake, pia ameagiza Seneta wa Kericho Aaron Cheruiyot kuchunguzwa kwa matamshi aliyotoa akiwa Eldoret dhidi ya mbunge wa Kesses, Swarup Mishra na mwanasiasa wa Lamu, Abubakar Amana kwa kudai kwamba baadhi ya maeneo nchini ni ya jamii fulani na watu kutoka jamii zingine hawafai kuchaguliwa katika maeneo hayo. “Bw Haji anapigwa darubini kwa kuwa afisi yake ndiyo inashtaki washukiwa kwa kutegemea ushahidi kutoka kwa mashirika na idara za uchunguzi. Kesi zinazohusiana na matamshi ya uchochezi zinachunguzwa na DCI na Tume ya Kitaifa ya Uwiano na Utangamano (NCIC),” asema wakili Joyce Akinyi. Jumanne, Bw Haji alishtakiwa kwa kuagiza polisi kuwachunguza wanasiasa wanaotoa matamshi ya kuchochea ghasia. Kulingana na wakili Danstan Omari aliyewasilisha kesi katika Mahakama Kuu, mamlaka ya kuchunguza madai ya uchochezi ni ya NCIC. Hata hivyo, kulingana na Mwenyekiti wa tume hiyo Dkt Simon Kobia, ni jukumu la DPP kushtaki watu wanaoshukiwa kuhusika na matamshi na vitendo vya kuchochea ghasia. “Jukumu letu kama tume ni kuchunguza madai ya matamshi ya kuchochea ghasia na kuwasilisha faili ya uchunguzi kwa DPP,” asema Dkt Kobia. Wanasiasa pia wanamlaumu Bw Haji kwa madai ya ubaguzi katika kuwashtaki viongozi wanaoshukiwa kutoa matamshi ya chuki. Baada ya Bw Linturi kukamatwa, Dkt Ruto aliwaongoza washirika wake kumlaumu Bw Haji kwa “ubaguzi” katika kuwashtaki wanaotoa matamshi yanayoweza kuchochea ghasia, akisema washirika wa wapinzani wake wanaotoa matamshi sawa hawachukuliwi hatua. Bw Haji anasisitiza kuwa shutuma za wanasiasa hazitamtisha kusita kuwashtaki wanaotoa matamshi ya chuki: “Sheria inayohusu matamshi ya chuki iko wazi kabisa. Tuko tayari kuwashtaki washukiwa bila ubaguzi kwa kutegemea uchunguzi unaofanywa,” anasema. Amehimiza wachunguzi wa NCIC na DCI kulenga zaidi maeneo hatari kwa ghasia, na kuhakikisha wanaohusika na visa vya uchochezi wanakamatwa. “Kiwango cha kuthibitisha kesi za aina hiyo kiko juu sana na upande wa mashtaka ni lazima uthibitishe madai yalitolewa yalinuiwa kuchochea,” alisema. Kwa miaka mingi, wanasiasa wanaoshtakiwa kwa kutoa matamshi ya uchochezi huwa wanaachiliwa huru kwa ukosefu wa ushahidi wa kutosha. Miongoni mwa waliowahi kukamatwa na kushtakiwa kwa madai ya uchochezi ni wabunge Oscar Sudi (Kapsaret), Johana Ng’eno (Emurua Dikirr), Charles Njagua (Starehe) na Moses Kuria (Gatundu Kusini), aliyekuwa Gavana wa Kiambu na wakati mmoja mbunge wa Embakasi Ferdinand Waititu na Mbunge wa Bahati, Kimani Ngunjiri. Mnamo Septemba 19 2019, mahakama iliwaachilia huru Junet Mohamed, Aisha Jumwa, Timothy Bosire na Florence Mutua walioshtakiwa kwa uchochezi baada ya kupata kuwa karatasi ya mashtaka ilikuwa na dosari. Aliyekuwa seneta wa Machakos Johnson Muthama, ambaye kwa wakati huu ni mwenyekiti wa UDA, pia amewahi kushtakiwa kwa uchochezi na kuachiliwa huru huku mahakama ikatangaza kuwa sehemu ya sheria ya uchochezi inakiuka katiba. Majaji Jessie Lessit, Luka Kimaru na John Mativo walisema sehemu 96(a) ya sheria ya makosa inabebesha mshtakiwa jukumu la kuthibitisha makosa yake ilhali hilo ni jukumu la upande wa mashtaka. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  